RBK-spillere fikk beskjed om å spare seg i 2. omgang
Den kan på langt nær avgjøre seriemesterskapet, der Rosenborg kjemper i front, og derfor ba Ingebrigtsen Fredrik Midtsjø og Pål André Helland om å spare mest mulig krefter i 2. omgang av cupkvartfinalen mot Mjøndalen. I tillegg byttet han ut Mike Jensen og Jonas Svensson. – Jeg ba Midtsjø ta det med ro og slappe av. Og Pål. Vi tenker på Vålerenga. Da vi gikk inn til 3-0, begynte vi å forberede oss til det. De (Mjøndalen) scorer ikke fire på oss uten at vi scorer selv. De scoret tre på oss uten at vi scoret, og det lærte vi av, sier Kåre Ingebrigtsen – og sikter til 3-4-nederlaget mot Mjøndalen i mai, én av bare to fotballkamper Rosenborg har tapt i 2015. Mjøndalen var iallfall langt unna å score tre på Lerkendal i cupkvartfinalen torsdag kveld. Der demonstrerte RBK en ny dose norsk fotballmakt og er klare for semifinale mot Stabæk. Det etter å ha tatt det så rolig som mulig de siste 45 minuttene. – Det var ikke mange kalorier som gikk i sluket i 2. omgang, nei, sier Pål André Helland – som likevel fyller på med en energidrikk med sjokoladesmak når han møter mediene på Lerkendal etter nok en scoring (4-0) og målgivende (på 2-0) for egen del. – Vi følte at vi hadde god kontroll, og jeg tror det henger sammen med at Mjøndalen begynte å tenke på at de har en viktig kamp mot Haugesund til helgen. Vi kunne ta ut spillere som har spilt mye, og så var det et par andre som fikk beskjed om at vi kanskje ikke trengte å ta ferie, men i hvert fall roe ned litt, sier Helland til VG.Umiddelbart etter kampslutt ble semifinalen i cupen trukket. Da ble det klart at Rosenborg møter Stabæk på Lerkendal og at Viking møter Sarpsborg 08 i Stavanger. Mens RBK-spillerne sto nede på Lerkendal-gresset og fulgte trekningen på storskjerm, jublet publikum da Rosenborg ble trukket ut som hjemmelag. Dét var også viktigst for Kåre Ingebrigtsen – ikke hvem som ble motstandere. – Det er veldig ålreit å få Stabæk. Det blir full tenning, fullt på tribunen og cupfest, sier Ingebrigtsen til VG. – Så lenge vi fikk hjemmekamp, er det strålende. Her har vi ikke tapt på ett år, sier Pål André Helland. Stabæk-kaptein Morten Morisbak Skjønsberg lar seg imidlertid ikke stresse av det. – Vi har jo ikke møtt dem på Lerkendal i år, påpeker han overfor VG. – For å vinne cupen, må vi vel slå RBK uansett. Sett ut fra tabellen er de det beste laget i Norge, men det blir gøy og moro å dra til Lerkendal og forhåpentligvis slå dem der, fortsetter han, som tidligere på dagen var med på å senke Sandefjord i kvartfinalen.I Rosenborgs kvartfinale yppet Mjøndalen seg innledningsvis, og faktisk kunne bruntrøyene tatt ledelsen ved en luring av et skudd fra Stian Semb Aasmundsen, handlet resten av cupkvartfinalen om norsk fotballs seiersmaskin i 2015: Rosenborg. – Vi visste det ble hardt. Vi er glade for å komme til kvartfinalen, det er bare syv andre lag i Norge som får til det, så det er vi litt stolte av. Vi var uheldige med trekningen og møtte et lag som er bedre enn oss. Vi taper fullt fortjent, men de kunne blitt litt stresset om vi hadde fått 1-0. Istedet scorer de på sine to første, og da er det over, sier Mjøndalen-trener Vegard Hansen til VG. Rosenborgs 24. seier på 30 kamper i år ble til etter en nådeløs praktavslutning fra toppscorer Alexander Toft Søderlund, en heading fra driblevingen Yann-Erik de Lanlay, en bredside fra Matthias Vilhjalmsson og en kanon fra Pål André Helland. Søderlund traff perfekt på trøndernes første skikkelige sjanse. Plutselig fremsto Mjøndalen-feltet nesten overbefolket av Rosenborg-spillere. Fire var i nærheten av ballen da Mike Jensen løftet ballen mot boksen. Fredrik Midtsjø tok imot med brystet og tilrettela for Søderlunds venstrefot. Ballen suste inn helt nede ved stolpen – og Rosenborg-supporterne sang umiddelbart Ullevaal, Ullevaal», der cupfinalen går 22. november.Trønderne var langt fra ferdige – hverken med å spille, synge eller score. Sesongens stjerneskudd Pål André Helland (25) plaget Mjøndalen-venstreback Erik Midtgarden til han ble driblet på trynet i forkant av 2-0. Helland trakk seg utover, så innover, så utover igjen. Det var som om den fallende Midtgarden knelte for RBKs poengkonge mens assisten til Yann-Erik de Lanlays mål ble perfekt. Ballen gikk fra ving til ving – og så i mål til rogalendingens første scoring i RBK-drakten. Bare seks minutter senere spilte Rosenborg seg gjennom igjen. Mike Jensen spilte en smart stikker forbi Mjøndalen-forsvaret, og mottager Matthias Vilhjalmsson så ut som spissen han vanligvis har vært i norsk fotball da han kontrollerte ballen og banket inn 3-0 mellom bena på de brunes keeper Marco Priis Jørgensen. Som mot Lillestrøm søndag bekledte islendingen Ole Selnæs' midtbanerolle – og det ser ut til å funke helt fint. – Jeg har kjøpt ham som spiss. Jeg prøvde ham der i Ungarn på en trening, og han er en smarting. Han har ro, og han vil ha ballen, begrunner Kåre Ingebrigtsen, som likevel løfter Selnæs tilbake i startoppstillingen mot Vålerenga søndag.Topptrimmede Rosenborg slakket av på tempoet etter pause, blant annet etter trenerens befaling, men cuptoppscorer Pål André Helland satte inn sitt sjette i NM-turneringen da han rappet en Mjøndalen-klarering, trakk seg forbi en passiv Christian Gauseth og banket inn 4-0 i lengste hjørne. – Får jeg skyte fra ti meter upresset, så har jeg en dårlig dag om jeg ikke scorer, melder Helland. Suksesstrener Ingebrigtsen har dermed ledet Rosenborg til 35 seirer (på 47 kamper i alle turneringer) siden han overtok i fjor sommer. Nå kan klubben sikre sin første «The Double» siden 2003. – Jeg mener vi er bedre enn Molde, «tidenes beste norske lag» som tok «The Double» i fjor, så vi går for det, melder Helland. Med seier i søndagens Tippeliga-kamp mot Vålerenga kan de iallfall ta et stort skritt mot seriegullet. Samtidig spiller nedrykkstruede Mjøndalen mot Haugesund. – Årets viktigste kamp, sier Vegard Hansen.
(Rosenborg – Mjøndalen 4-0) Da Rosenborg gikk opp til 3-0 mot Mjøndalen, begynte trener Kåre Ingebrigtsen å planlegge søndagens seriekamp mot Vålerenga.